Filadelfia Drammen

Filadelfiakirken Drammen er en pinsemenighet i Drammen, som er tilknyttet Pinsebevegelsen i Norge. Menigheten ble etablert i 1921 og hadde 987 tilskuddstellende medlemmer i 2023. De var dermed den 6. største pinsemenigheten i Norge.

Historie 
Tidlig på 1920-tallet var det vekkelsestider i Norge. Skreddermester Thorvald Helgerud hadde en tid gått på møter hos Thomas Ball Barratt i Oslo, og kjente et kall til å starte en frimenighet på Bragernes. En dag kom Arthur Cornelius og en prest som het Nilssen til Drammen og tok inn på et hotell i Drammen. De ringte deretter til Thorvald Helgerud, som inviterte dem hjem til seg på Tangen. Mens de var hos Helgerud skjedde det en eksplosjon på hotellet deres. Like etter dro Thorvald Helgerud og Arthur Cornelius til Bragernes torg og holdt møter. Dette ble starten på en sterk vekkelse i Drammen, og det fortelles at de leide Drammen Teater og holdt møter der. Etter en tid ble det så mye arbeid for dem at de måtte ha hjelp. Pinseevangelisten Willy Rudolph ankom deretter Drammen.  

Den 21. mars 1921 ble menigheten i Drammen etablert, med navnet Filadelfia. De to unge evangelistene Willy Rudolph og Arthur Cornelius ble i 1921 valgt som menighetens første forstandere (pastorer), og Thorvald Helgerud ble valgt som menighetens første eldste. 

Menigheten drev i over 30 år Radio Filadelfia, som var en nærradiostasjon for Drammensdistriktet. Kanalen kunne lyttes til i Drammen, Lier, Konnerud og Eiker, og programmene ble også sendt på webradio. Radiostasjonen ble nedlagt i 2015. Nå produserer kirken egne digitale sendinger på blant annet YouTube.

Forstandere gjennom tidene 
Arthur Cornelius (1921–1922), Willy Rudolph (1921–1924), Jens Gustavsen (1926–1928), Fredolf Johnsen (1928–1930), Sverre Gustavsen (1931–1934), Ingolf Kolshus (1934–1941), Arne Dahl (1941–1942), Sverre Kornmo (1942–1950), Sverre Gustavsen (1950–1953), Roald Andersen (1953–1957), Hans Svartdahl (1957–1964), Sverre Kornmo (1956–1966), Bjarne Nysæter (1966–1973), Leif Jacobsen (1973–1974), Osvald Instebø (1975–1978), Odd Ravndal (1979–1984), Gunnar Østrem (1985–1987), Per Morten Nilsen (1987–1989), Oddvar Johansen (1988–1994), Tom Fahmi (1992–1993), Tom Erlandsen (1994–1995), Odd Ravndal (1995–2000), Jan Egil Hovland (2000–2009), Bernt Torgussen (2009–2019), Jarle Waldemar (2019–d.d.)

Nåværende virksomhet (utvalg)

Gudstjenester 
Hver søndag inviterer Filadelfiakirken Drammen til gudstjeneste med forkynnelse og lovsang. Onsdag1900 er kirkens lovsangs- og bønnemøte midt i uken.

Sosialt arbeid 
Filadelfiakirken Drammen driver et utstrakt diakonalt arbeid, som bruktbutikk, fengselsarbeid, besøkstjeneste og matutdelingsprogrammet Evas matkasse.

Hornorkester 
Filadelfia Hornorkester ble stiftet i 1956. Hornorkesteret var per 2006 ett av de siste brassbandet som eksisterte i Pinsebevegelsen i Norge. Orkesteret eksisterer fortsatt per 2021.

Misjonsarbeid 
Menigheten driver aktivt misjonsarbeid, og støtter arbeid i Open Heart, Europa i Fokus, Fire and Harvest (Filippinene) og Sea and sun (Filippinene), samt misjonærer i byen Onești i Romania, i Kongo og i Midt-Østen.

Barne- og ungdomsarbeid 
Menigheten driver et rikt arbeid for barn og unge, med alt fra søndagsskole, barnekor, ungdomsmøter og smågruppefellesskap. Kirken har ansatte barneledere, egen ungdomleder og ungdomspastor.

Ledelse 
Menigheten ledes av en hovedpastor og et eldsteråd. I tillegg har menigheten en administrasjonskomité. Flere frivillige medarbeidere har lederansvar og deltar i menighetens grupper og samlinger.

Referanser

Kilder 
  
 Korsets Seier, "Blåser i 50-årsjubileet". Filadelfia Hornorkester. 12. januar 2007, side 12-13.

Eksterne lenker 
 Filadelfia Drammen – hjemmeside
 www.filaung.no/ Filadelfia Drammen – ungdommenes hjemmeside
 Radio Filadelfia – webradio

Etableringer i 1921
Kirker i Drammen
Norske pinsemenigheter